NEOBVEZNI IZBIRNI PREDMETI

V OSNOVNI ŠOLI

# Neobvezni izbirni predmeti

Osnovna šola poleg obveznih predmetov, obveznih izbirnih predmetov za učence

7., 8. in 9. razreda izvaja tudi pouk neobveznih izbirnih predmetov.

Učenci **od 4. do 6. razreda** bodo lahko izbirali med naslednjimi neobveznimi izbirnimi predmeti: drugim tujim jezikom, umetnostjo, računalništvom, športom in tehniko.

Učenci **od 7. do 9. razreda** pa bodo kot neobvezni izbirni predmet lahko izbrali tuj jezik.

Zaradi postopnosti uvajanja lahko neobvezne izbirne predmete v šolskem letu 2014/2015 obiskujejo učenci 4. in 7. razreda, od septembra 2015 učenci 4. in 5. razreda ter 7. in 8. razreda, od septembra 2016 pa bomo ponudili in izvajali neobvezne izbirne predmete v vseh treh razredih drugega in tretjega vzgojno- izobraževalnega obdobja.

Učenci lahko izberejo eno ali dve uri pouka neobveznih izbirnih predmetov ali pa se za obiskovanje izbirnega predmeta sploh ne odločijo. Če se učenec odloči za obiskovanje neobveznega izbirnega predmeta, ga mora obiskovati do konca šolskega leta. Prisotnost učenca pri predmetu se obravnava enako kot pri obveznih predmetih, vsako odsotnost morajo starši opravičiti.

Učenec si lahko vsako leto izbere drug neobvezni predmet, čeprav priporočamo, da

zaradi nadgradnje znanja obiskuje vsa tri leta isti predmet.

Znanje se pri neobveznih izbirnih predmetih ocenjuje številčno, zaključna ocena se vpiše v spričevalo.

Neobvezni izbirni predmeti sodijo v razširjeni program šole, zato bodo potekali po pouku. V skladu s predmetnikom se neobvezni izbirni predmeti šport, umetnost, tehnika in računalništvo izvajajo po eno uro tedensko, neobvezni izbirni predmet tuji jezik pa dve uri tedensko.

Na osnovi prijav bomo izvajali le tiste neobvezne izbirne predmete, za katere bo prijavljeno zadostno število učencev v skladu s Pravilnikom o normativih in standardih za izvajanje programa osnovne šole.

Podrobnejši učni načrti neobveznih izbirnih predmetov so objavljeni na spletnih straneh Ministrstva za izobraževanje, znanost in šport RS:

<http://www.mizs.gov.si/si/delovna_podrocja/direktorat_za_predsolsko_vzgojo_in_osn> ovno\_solstvo/osnovno\_solstvo/program/

Neobvezni izbirni predmet **DRUGI TUJI JEZIK**

Pouk drugega tujega jezika kot neobveznega izbirnega predmeta je prispevek k večjezičnosti in razumevanju večkulturnosti tako v lastnem okolju kot v Evropi in zunaj njenih meja. Drugi tuji jezik ima v primerjavi s prvim tujim jezikom drugačno vlogo. Medtem ko prvi tuji jezik vodi do najvišjih in najkompleksnejših zmožnosti, je pri drugem tujem jeziku večji poudarek na sporazumevalnih in učnih strategijah ter medjezikovni in medkulturni ozaveščenosti.

Pri pouku drugega tujega jezika se učenci

* sistematično usposabljajo za osnovno sporazumevanje s tujimi govorci v

vsakdanjih okoliščinah;

* se uvajajo za uporabo tega jezika pri pridobivanju podatkov iz pisnih in drugih virov.

Vsebine predmeta:

Jaz in moj svet (predstavitev sebe in drugih, moj dom, moji prijatelji, hišni ljubljenčki; predstavitev šole, dejavnosti in načrt)

Moje ožje okolje (ulica, vas, mesto, javne službe, društva, park, gozd, polje, rastline in živali)

Moje širše okolje (Prebivalci in jeziki, moja država, moji sosedje, naravna in kulturna dediščina)

Stiki med kulturami (Medkulturna izmenjava, odnos do pripadnikov tuje narodnosti, vrednot tuje tradicije in kulture)

Dejavnosti pri pouku:

## Poslušanje

### Učenci razumejo najbolj pogosta navodila pri pouku, zelo preprost opis osebe (ime, starost), opis predmetov (npr. v učilnici) in kratka sporočila (npr. voščilo, pozdrav, preprosta vprašanja).

**Branje**

Učenci razumejo pogosta poimenovanja (npr. šolski predmeti, dnevi v tednu) in navodila pri pouku ter kratke opise slik. Znajo poiskati določeno informacijo (npr. urnik šolskih dejavnosti).

**Govorno in pisno sporazumevanje**

Učenci v pogovoru pozdravijo in odzdravijo ter se zahvalijo, črkujejo svoje ime in naslov. Odgovarjajo na vprašanja (npr. koliko je ura, kam so namenjeni) in postavljajo preprosta vprašanja (npr. Kaj rad ješ? Kateri šport ti je všeč?).

**Govorjenje**

Učenci deklamirajo (recitirajo), zapojejo izštevanko ali pesem. Na preprost način predstavijo sebe in druge (ime, kraj bivanja, starost, telefonsko številko).

**Pisanje**

Učenci prepišejo preproste besede in kratke povedi. Napišejo seznam (npr.

spisek dnevnih dejavnosti).

Neobveznemu izbirnemu predmetu drugi tuji jezik je v vsakem razredu drugega in tretjega vzgojno-izobraževalnega obdobja osnovne šole namenjenih 70 ur pouka. Pouk izvajamo v obsegu 2 ur na teden.

Neobvezni izbirni predmet **RAČUNALNIŠTVO**

*Želimo, da bi bili naši učenci uspešni v digitalni družbi in da bodo nekoč tudi sami ustvarjalci novih tehnologij ter storitev. Ker ne želimo, da bi bili le pasivni opazovalci sprememb, jim moramo že zelo zgodaj omogočiti spoznavanje temeljev računalništva (Unesco).*

V današnji družbi ima računalništvo pomembno vlogo, saj je vključeno v vsa področja našega življenja. V Sloveniji računalništvo ni obvezni predmet, učenci pa si z izbiro neobveznega izbirnega predmeta računalništvo vseeno lahko pridobijo znanja, ki so prenosljiva in uporabna na vseh področjih človekovega življenja. Kasneje, v 7., 8. in

9. razredu, imajo učenci na področju računalništva možnost izbire izbirnih predmetov urejanje besedil, multimedija in računalniška omrežja. Strokovnjaki s področja računalništva so iskani in cenjeni, zaposlitev pa omogoča kreativno in zanimivo delo.

Neobvezni izbirni predmet seznanja učence z različnimi področji računalništva. Predmet ne temelji na spoznavanju dela s posameznimi programi, ampak učence seznanja s temeljnimi računalniškimi koncepti in procesi. Učenci se pri računalništvu seznanjajo s tehnikami in metodami reševanja problemov in razvijajo algoritmičen način razmišljanja, spoznavajo omejitve računalnikov in njihov vpliv na družbo. S spoznavanjem računalniških konceptov in razvijanjem postopkovnega načina razmišljanja učenci pridobivajo znanja, spretnosti in veščine, ki so veliko bolj trajni kot hitro razvijajoče se tehnologije. Ta znanja so neodvisna od tehnologij in bodo učencem koristila tudi pri drugih predmetih in kasneje v življenju. Pouk temelji na učenčevem aktivnem usvajanju znanja, zato so v ospredju dejavnosti učencev, ki to omogočajo.

Pri neobveznem izbirnem predmetu računalništvo učenci:

* pridobivajo znanja, potrebna za vse življenje,
* razvijajo sodobnemu življenju prilagojen način razmišljanja,
* spoznavajo strategije reševanja problemov,
* razvijajo sposobnost sodelovanja v skupini,
* razvijajo kreativnost, ustvarjalnost, natančnost in logično razmišljanje,
* krepijo pozitivno samopodobo,
* izdelujejo igrice, zgodbe, animacije,
* računalnik uporabljajo na aktiven in ustvarjalen način.

Vsebine predmeta:

komunikacija in storitve, podatki, reševanje problemov, algoritmi, programi.

Neobveznemu izbirnemu predmetu računalništvo je v vsakem razredu drugega vzgojno-izobraževalnega obdobja osnovne šole namenjenih 35 ur pouka.

Pouk izvajamo v obsegu 1 ure na teden.

# Neobvezni izbirni predmet **ŠPORT**

V današnjem času, ki ga označujejo čedalje manjša gibalna dejavnost, nezdrave prehranjevalne navade in specifični, večkrat rizični načini preživljanja prostega časa, ima športna dejavnost v šoli poseben pomen za zdrav razvoj odraščajočih učencev.

Gibanje ima številne pozitivne vplive na zdravje človeka. Ti vplivi so najpomembnejši v obdobju odraščanja. S primerno športno vadbo navajamo učence na zavesten nadzor pri izvedbi položajev in gibanj telesa ter tako oblikujemo pravilno telesno držo; razvijamo koordinacijo gibanja, vzdržljivost, moč, hitrost in gibljivost; učinkovito uravnavamo telesno težo in količino podkožnega maščevja, pripomoremo h gradnji kostne mase in pozitivno vplivamo na številna druga področja učenčevega razvoja.

Izvajanje raznolikih športnih dejavnosti omogoča pridobivanje gibalnih kompetenc, kar predstavlja eno od najpomembnejših razvojnih nalog v otroštvu in mladostništvu.

Neobvezni izbirni predmet šport zato vključuje predvsem tiste vsebine, ki učinkovito vplivajo na telesni in gibalni razvoj učencev, spodbujajo njihovo ustvarjalnost, hkrati pa so z vidika športno-rekreativnih učinkov pomembne za kakovostno preživljanje prostega časa v vseh življenjskih obdobjih.

Neobvezni izbirni predmet šport, namenjen učencem drugega obdobja, vključuje vsebine, ki morajo biti prisotne v vsakodnevni športni vadbi učencev, in številne nove vsebine, ki jih ni v rednem programu predmeta šport.

Učenci bodo s pomočjo kakovostne, dovolj intenzivne in varne športne vadbe izboljšali svojo gibalno kompetentnost, tako da bodo:

* ustrezno gibalno učinkoviti glede na svoje značilnosti in stopnjo biološkega

razvoja;

* usvojili nekatere nove spretnosti in znanja, ki jim bodo omogočala varno in odgovorno sodelovanje v različnih športnih dejavnostih pri pouku in v prostem času;
* razumeli pomen vsakodnevnega gibanja in športa ter njunih vplivov na

oblikovanje dejavnega življenjskega sloga.

Vsebine predmeta:

1. razred: teki, igre z loparji, igre z žogo, ravnotežne vaje, aktivnosti na snegu,

plezanje

1. razred: hokej, naloge za razvoj preciznosti, vožnja z rolerji, skoki, skoki na

trampolinu, plavanje, plezanje

1. razred: nordijska hoja, kolesarjenje, cirkuške spretnosti, akrobatika, plezanje,

borilne igre.

Neobveznemu izbirnemu predmetu šport je v vsakem razredu drugega vzgojno-

izobraževalnega obdobja osnovne šole namenjenih 35 ur pouka.

Pouk izvajamo v obsegu 1 ure na teden.

Neobvezni izbirni predmet **TEHNIKA**

Izbirni predmet tehnika poglablja, razširja in nadgrajuje predmeta naravoslovje in tehnika v 4. in 5. razredu ter tehnika in tehnologija v 6. razredu. Učenci predmete in procese opazujejo v resničnem svetu in jih sami načrtujejo, izdelujejo in vrednotijo uspešnost opravljenega dela. Pri tem pridobivajo nova znanja in spretnosti, odkrivajo in razvijajo svoje sposobnosti ter oblikujejo pogled na naravo in svojo vlogo v njej. Poklici s področja tehnike in naravoslovja so danes cenjeni in iskani.

Pri neobveznem izbirnem predmetu tehnika učenci:

* razvijajo ideje za izdelavo uporabnih izdelkov, jih skicirajo in narišejo,
* oblikujejo izdelke z računalniškim programom za 3D modeliranje (Google Sketchup) in s tem razvijajo prostorsko predstavljivost,
* ugotavljajo lastnosti različnih gradiv,
* oblikujejo in preoblikujejo gradiva v novo obliko,
* pridobivajo praktična znanja pri uporabi orodja, pripomočkov, strojev in naprav,
* razvijajo ročne spretnosti, delovne navade in sposobnosti sodelovanja v skupini,
* izvajajo različne obdelovalne postopke (merjenje, zarisovanje, rezanje, žaganje, vrtanje, brušenje, upogibanje, spajanje, sestavljanje, barvanje…),
* navajajo se na natančnost pri delu in urejenost delovnega mesta,
* spoznavajo nevarnosti pri praktičnem delu in skrbijo za osebno varnost in varnost

drugih,

* ob sestavljanju modelov raziskujejo delovanje tehničnih naprav,
* oblikujejo pozitiven odnos do tehnike ter varčevanja z gradivi in energijo.

Vsebine predmeta in primeri izdelkov:

**PAPIRNA GRADIVA:** periskop, stojalo iz lepenke, embalažna škatla, okvir za fotografijo, torbica za pisalni pribor…

**LES:** vozilo, držalo za opomnik, stojalo za pisala, stojalo za telefon, namizna

samokolnica za drobne predmete, namizni zabojček…

**UMETNE SNOVI:** novoletni okraski, obesek za ključe, baterijska svetilka, etui iz moosgumija…

**MODELI IZ GRADNIKOV SESTAVLJANK:** odpiranje dvoriščnih vrat s pogonom, žerjav, dvižni most, zapornica…

Izdelke izbiramo glede na sposobnosti in interes učencev. Nekateri izdelki so skupni, druge izdeluje vsak učenec po lastni izbiri. Izdelke učenci v celoti načrtujejo in izdelajo pri pouku. Po želji pa lahko svoje izdelke doma kasneje nadgradijo, dopolnijo in iščejo nove rešitve ter odgovore na vprašanja, ki so si jih zastavili pri vrednotenju izdelka.

Neobveznemu izbirnemu predmetu tehnika je v vsakem razredu drugega vzgojno-

izobraževalnega obdobja osnovne šole namenjenih 35 ur pouka.

Pouk izvajamo v obsegu 1 ure na teden.

Neobvezni izbirni predmet **UMETNOST**

Umetniško izražanje je človekova potreba, vezana na področji ustvarjalnosti in inovativnosti. Omenjeni kompetenci sta ključni za uspešno delovanje posameznika in širše družbe v 21. stoletju, zato sta tudi prednostno obravnavani v učnem načrtu neobveznega izbirnega predmeta **umetnost.**.

Pri pouku umetnosti učenci

* Razvijajo radovednost, sproščanje z umetnostjo ter interes in aktiven odnos do kulture in umetnosti (kulturno-umetnostna vzgoja).
* Oblikujejo pozitivni odnos do nacionalne in svetovne kulturno-umetniške dediščine ter njenega vključevanja v sodobnost.
* Krepijo in razvijajo neposredne zaznavno-doživljajske sposobnosti, estetske izkušnje, želje, predstave in domišljijo skozi predstavo, igro, muzikal, video, sliko ali objekt, tako da bodo znali pojasniti, razlikovati in reflektirati svoje dojemanje.
* Razvijajo osebnostno in narodnostno identiteto.
* Ustvarjajo, poustvarjajo in vrednotijo razvojni stopnji primerno dejavnosti in izdelke.
* Raziskujejo sodobne, danes žive umetniške produkcije, ki poudarja pomen razvijanja učenčevega razumevanja kulturnega okolja, v katerem živi.

Vsebine predmeta:

V okviru predmeta lahko učenci izbirajo med vsebinami

glasba in izdelovanje glasbil izdelovanje lutk in priprava predstave

Predmet je enoleten (lahko ga izvajamo v četrtem, petem ali šestem razredu osnovne šole) oz. je projektno zasnovan, pri čemer učitelj v sodelovanju z učenci vsako leto

na novo izbere tematiko in vsebine za uresničevanje ciljev predmeta.

Pouk izvajamo v obsegu 1 ure na teden.

Viri:

Zakon o spremembah in dopolnitvah Zakona o osnovni šoli

<http://www.mizs.gov.si/si/delovna_podrocja/direktorat_za_predsolsko_vzgojo_in_osn> ovno\_solstvo/osnovno\_solstvo/program/